Den Ëmgang mat AI an der Schoul
Channel: SCRIPT
Date: 21/03/2023

“Schreifs de nach selwer oder benotz de ChatGPT?”

Dee Saz kann een haut schonn um Schoulhaff héieren.

Spéitstens zanter der Publikatioun vun der leschter Versioun vu ChatGPT duerch d’Firma Open AI am November 2022 ass kënschtlech Intelligenz an der Bildung en Theema, deen een net ignoréiere kann. War d’Resultat vum Chatbot am Ufank vläicht nach mëttelméisseg, sou huet sech bannent kierzter Zäit hei eng Weiderentwécklung gedoen déi léierende Leit ganz vill Froe virun d’Féiss gehäit:

Wéi ginn ech ëm mat der Tatsaach, dass en Aufsatz vläicht vun enger AI geschriwwe gouf? Kann ech iwwerhaapt erausfannen, ob de Schüler oder Student selwer en Text erstallt huet, oder ob en dee méi séieren an einfache Wee gewielt huet? Muss ech dat iwwerhaapt erausfannen?

A wéi bewäerten ech eng Aarbecht vun där ech guer net méi weess, ob et eng Eegeleeschtung vun engem Mënsch oder d’Aarbecht vun engem Bot war?

Firwat reegt grad ChatGPT esou op?

Wat sinn aner AI-baséiert Applikatiounen, déi haut schonn an der Schoul genotzt ginn?

Wat ass iwwerhaapt Artifiziell Intelligenz, oder anescht gefrot: ass Intelligenz dee richtegen Terme?

Wéi ka Léierpersonal AI positiv notzen, an domat Aarbechten automatiséieren, fir op där aner Säit méi Zäit ze kréien sech perséinlech ëm d’Weiderentwécklung vun de SchülerInnen ze këmmeren?

Wéi eng Formatioune ginn et schonn, a wéi eng gi gebraucht fir sech der rasanter Entwécklung vu Kënschtlecher Intelligenz net “ausgeliwwert” ze fillen, mä doraus eng Plus-Value ze zéien?

Wat sinn ethesch Froen déi musse gestallt ginn: wien fiddert Datebanken op déi AI zeréckgräift woumat, a wat geschitt wann e Bot wéi ChatGPT payant gëtt?

Mat ronderëm den Dësch fir dëse Webinaire iwwer Artifiziell Intelligenz sëtzen:

- D’Daniela Hau, Responsable de Division SCRIPT, zoustänneg fir Innovatiounen an der Schoul; d‘Daniela Hau interesséiert sech schonns laang fir de Beräich vun artifizieller Intelligenz, schafft an nationalen an internationale Projeten zum Sujet mat an huet am SCRIPT ënnert anerem um Medienkompass mat entwéckelt.

- De Fabrice Roth, den Direkter vum Lycée des Arts et Métiers (LAM), engem Future Hub, wou e staarken Accent op Digitaliséierung geluecht gëtt a wou och „Artifiziell Intelligenz“ e wichtegt Theema ass,

- Lukas Held, Philosophieprofesser am Jongelycée an der Stad a Formateur um IFEN,

- Prof.Dr. Till Dembeck, Associate Professor op der Universitéit du Luxembourg, Leeder vum Institut für deutsche Sprache, Literatur und für Interkulturalität.

Mat weideren Aussoe vun Experten, Schüler an interesséierte Bierger probéiere mer en Grondverstoe vun de Méiglechkeeten, déi AI bitt, ze vermëttelen.